KLASA: P-483/23

URBROJ: 711-02-01/05-2024-09

Zagreb, 14. lipnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Ivana Perhoča, OIB:** **………….., direktora trgovačkog društva Gradsko komunalno poduzeće Čakom d.o.o.,** na 53. sjednici održanoj 14. lipnja 2024., donosi sljedeću

 **ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu, obveznik Ivan Perhoč, direktor trgovačkog društva Gradsko komunalno poduzeće Čakom d.o.o., počinio je povredu članka 10. stavka 4. ZSSI-a.**
2. **Za povredu iz točke I. ove izreke, obvezniku Ivanu Perhoču izriče se novčana sankcija iz članka 48. stavka 1. točke 2. ZSSI-a u iznosu od 530,00 eura.**
3. **Nalaže se obvezniku Ivanu Perhoču da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-OIB obveznika-48323.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je utvrdilo da obveznik Ivan Perhoč, direktor trgovačkog društva Gradsko komunalno poduzeće Čakom d.o.o., nije do 31. siječnja 2023. podnio imovinsku karticu za 2022. godinu slijedom čega je protiv navedenog obveznika otvoren predmet broj P-483/23 zbog moguće povrede odredbe ZSSI-a o podnošenju imovinske kartice.

U tijeku postupka izvršen je uvid u službenu bilješku od 1. prosinca 2023., Registar obveznika, Registar imovinskih kartica te očitovanje obveznika od 12. veljače 2024.

Povjerenstvo je odlukom od 31. siječnja 2024. u odnosu na obveznika Ivana Perhoča, direktora trgovačkog društva Gradsko komunalno poduzeće Čakom d.o.o., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 31. siječnja 2024. KLASA: 483/23, URBROJ: 711-02-01/05-2024-5 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 7. veljače 2024. te se na utvrđenja iste očitovao dopisom koji je u Povjerenstvu zaprimljen 12. veljače 2024. i u kojem je naveo da priznaje propust podnošenja imovinske kartice do 31. siječnja 2023. godine za 2022. godine uslijed grube nepažnje budući da nije bio svjestan obveze svakogodišnje prijave imovinske kartice, a tim više što u pogledu njegovog imovinskog stanja nije bilo tijekom 2022. godine nikakve promjene. Dalje je naveo da je pokušao prijavu izvršiti krajem prosinca 2023. godine, no da isto nije bilo moguće putem web stranice Povjerenstva te da je bila objavljena obavijest o tehničkim razlozima zbog kojih nije bilo moguće unijeti imovinsku karticu, no da je ponovno pokušao početkom siječnja 2024. godine u namjeri ispunjenja obveze za 2022. godinu, ali i regulirao obvezu za 2023. godinu, no također nije mogao zbog tehničkih razloga na web stranicama Povjerenstva. Također je naveo da je 7. veljače 2024. ponovno pokušao izvršiti naknadnu prijavu imovinske kartice za 2022. godinu, ali to više nije mogao jer mu sustav na stranicama Povjerenstva nije dopustio tako da je toga dana podnio imovinsku karticu samo za 2023. godinu koju je istoga dana poslao poštom. Obveznik zaključno ističe da je spreman podnijeti imovinsku karticu za 2022. godinu ako postoji ikakva mogućnost naknadnog popunjavanja navedene imovinske kartice povodom čega traži uputu.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Ivan Perhoč obnaša dužnost direktora trgovačkog društva Gradsko komunalno poduzeće Čakom d.o.o. kojemu su osnivači Grad Čakovec te Općina Nedelišće, Općina Strahoninec, Općina Šenkovec, Općina Orehovica, Općina Mala Subotica, Općina Štrigova, Općina Sveti Juraj na Bregu i Općina Gornji Mihaljevec slijedom čega je isti u obvezi postupati sukladno odredbama ZSSI-a.

Uvidom u Registar imovinskih kartica Povjerenstvo je utvrdilo da obveznik nije do 31. siječnja 2023. podnio imovinsku karticu za 2022. godinu, a istu nije podnio niti do dana donošenja ove odluke.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Ivan Perhoč, direktor trgovačkog društva Gradsko komunalno poduzeće Čakom d.o.o., propustio podnijeti imovinsku karticu Povjerenstvu do 31. siječnja 2023. za 2022. godinu kojim propustom je povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, kao i o obvezniku protiv kojeg Povjerenstvo ranije nije donijelo odluku kojom bi bila utvrđena povreda odredbi ZSSI-a, a posebice imajući u vidu da obveznik, iako je u svom očitovanju priznao propust te iskazao spremnost podnijeti imovinsku karticu za 2022. godinu, istu do donošenja ove odluke nije podnio, Povjerenstvo je utvrdilo primjerenim obvezniku za povredu odredbe članka 10. stavka 4. ZSSI-a izreći novčanu sankciju iz članka 48. stavka 1. točke 2. ZSSI-a u iznosu od 530,00 eura.

Naposljetku se ukazuje obvezniku da je i nadalje dužan podnijeti imovinsku karticu za 2022. godinu povodom čega se upućuje obratiti stručnoj službi Povjerenstva.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ivan Perhoč, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana